Giorgio Armani

Giorgio Armani (11. heinäkuuta 1934 Piacenza, Italia – 4. syyskuuta 2025) oli italialainen muotisuunnittelija, joka tunnetaan varsinkin miesten mallistostaan ja minimalistisesta tyylistään. Armania pidetään Italian menestyneimpänä muotisuunnittelijana.

 Nuoruus ja uran alku 
Armani syntyi Piacenzassa 1934. Hänen vanhampansa olivat keskiluokkaisia, mutta toinen maailmansota köyhdytti heidät. Armani on kertonut, että hänen varhaisin lapsuuden muistikuvansa liittyy nälkään.

Armani opiskeli kolme vuotta lääketiedettä, mutta jätti alan 1959 liittyäkseen armeijaan. Hän kyllästyi nopeasti armeijaelämään ja sai paikan Milanosta La Rinascente -tavaratalon somistajana. Armani sai tavaratalossa arvostusta ja oppi työssään tekstiilialaa. Hän alkoi ymmärtää, mistä kankaista asiakkaat pitivät ja osti niitä suoraan tekstiilitehtailta.

 Muotisuunnittelijana ja Armani-yrityksessä 
Armani työskenteli seitsemän vuoden ajan Rinascentelle ja lähti sitten yrittämään uraa vaatesuunnittelijana. Hän harjoitteli Nino Cerrutiin ateljeessa. Hän sai pian tehtäväkseen uudistaa Cerrutin yrityksen mallistoa. Cerruti tunnettiin haute couture -muodistaan, mutta 1960-luvulla keskiluokalla ei ollut varaa haute coutureen. Armani ehdotti miesten mallistoa, jota voisi valmistaa massana, mutta niissä käytettiin silti hienoja kankaita ja tarkkoja leikkauksia.

Armani tapasi 1966 nuoren arkkitehtiharjoittelijan Sergio Galeottin. He aloittivat suhteen, ja Galeotti jätti pian oman uransa tukeakseen Armania. Galeotti myös rohkaisi Armania aloittamaan oman yrityksen. Hän myi jopa oman Volkswageninsa saadakseen varoja yritystoimintaan. Armani perustetiin 1975. Galeotti vastasi yrityksen taloudesta ja antoi näin Armanille mahdollisuuden keskittyä luovaan puoleen.

Armani aloitti pienimuotoisesti. Ensimmäinen toimisto oli niin likaisenharmaa, että Armani otti varjostimet pois lampuista nähdäkseen kankaat paremmin. Armanin työ kuitenkin mullisti vaateteollisuutta. Käytännössä hän pehmensi miesten ja kovetti naisten muotia. Miesten vaatteista tuli samalla sensuellimpia. Naisille Armani suunnitteli työvaatteita, jotka vastasivat miesten tyyliä.

Armani pystyi vuodesta 1978 lähtien tekemään vaatteita suuremmalle massalle kun yritys teki sopimuksen vaatevalmistaja GFT:n kanssa. Armanin kansainvälinen maine kasvoi valtavasti kun yritys puvusti Richard Geren vuoden 1980 elokuvassa American Gigolo. Armani on sen jälkeen puvustanut monia näyttelijöitä Oscar-gaalassa sekä muun muassa elokuvan Lahjomattomat ja sarjan Miami Vice.

Armanista kasvoi 1980-luvulla Yhdysvaltain myydyin eurooppalainen vaatemerkki. Milanosta tuli samalla Pariisin jälkeen muodin toiseksi suurin taloudellinen keskus. Hän alkoi pian laajentaa tuotantoaan ja perusti vaatemerkit Armani Jeans ja Emporio Armani. Hän teki myös sopimuksen L’Oréalin kanssa hajusteista. Armani laajensi myös laseihin, urheiluvaatteisiin, kosmetiikkaan ja asusteisiin. Vaateteollisuuden lisäksi Armani on laajentanut liiketoimiaan myös muun muassa sisustussuunnitteluun, ravintoloihin ja hotelleihin. Vuoden 2015 joulukuussa Forbes arvioi hänen omaisuutensa arvoksi 7,5 miljardia Yhdysvaltain dollaria. Hän oli myös yksi koripallojoukkue Olimpia Milanon omistajista. Armani suunnitteli Torinon talviolympialaisten Italian joukkueen puvut.

 Yksityiselämä 
Armani piti tunnetusti yksityiselämänsä poissa julkisuudesta. Vanity Fair -lehden haastattelussa 2000 hän kertoi, että hänellä on ollut elämässään sekä naisia että joskus miehiä. Hän myös myönsi myöhemmin, että hänellä oli romanttinen suhde yrityskumppaniinsa Galeottiin. He olivat yhdessä 1960-luvun lopulta vuoteen 1985, jolloin Galeotti kuoli aidsiin. Armani harkitsi tämän kuoleman jälkeen eläköitymistä, mutta päätti kuitenkin pitää kiinni Sergion toiveesta.

Armani kuoli syyskuussa 2025. Hän oli ollut kesäkuussa poissa ensimmäistä kertaa Milanon muotiviikolta yrityksensä malliston esittelystä. Silloin Armanin kerrottiin toipuvan kotonaan, mutta hän oli sairauden takia poissa myös heinäkuun muotiesityksistä.

 Lähteet 

 Aiheesta muualla 

 Virallinen sivusto


Luokka:Italialaiset muotisuunnittelijat
Luokka:Italialaiset miljardöörit
Luokka:Vuonna 1934 syntyneet
Luokka:Vuonna 2025 kuolleet
Luokka:Vaatemerkit